## Obvezatne upute broj FL I o obliku suradnje Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja promidžbe na lokalnim izborima 2013.

### NN 49/2013 (26.4.2013.), Obvezatne upute broj FL I o obliku suradnje Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja promidžbe na lokalnim izborima 2013.

49 26.04.2013 Obvezatne upute broj FL I o obliku suradnje Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja promidžbe na lokalnim izborima 2013.

DRŽAVNO IZBORNO POVJERENSTVO

970

Na temelju članka 27. st. 2. i 8. Zakona o financiranju političkih aktivnosti i izborne promidžbe (»Narodne novine«, broj 24/11, 61/11 i 27/13, u daljnjem tekstu: Zakon o financiranju), Državno izborno povjerenstvo propisuje

OBVEZATNE UPUTE BROJ FL I

O OBLIKU SURADNJE DRŽAVNOG IZBORNOG POVJERENSTVA REPUBLIKE HRVATSKE I NADLEŽNIH IZBORNIH POVJERENSTAVA U PROVEDBI NADZORA FINANCIRANJA IZBORNE PROMIDŽBE TE PRAVIMA I OBVEZAMA SUDIONIKA PROVEDBE NADZORA FINANCIRANJA IZBORNE PROMIDŽBE NA LOKALNIM IZBORIMA 2013.

I. SUDIONICI PROVEDBE NADZORA FINANCIRANJA IZBORNE PROMIDŽBE

Sudionici provedbe nadzora financiranja izborne promidžbe na lokalnim izborima 2013. su:

– Državno izborno povjerenstvo Republike Hrvatske (u daljnjem tekstu: Državno izborno povjerenstvo)

– Županijski koordinatori za financije

– Koordinator za financije u Gradu Zagrebu

– Osobe zadužene za financije u općinskom izbornom povjerenstvu, gradskom izbornom povjerenstvu i županijskom izbornom povjerenstvu.

II. ŽUPANIJSKI KOORDINATOR ZA FINANCIJE

Županijsko izborno povjerenstvo određuje županijskog koordinatora za financije za područje svoje županije.

Županijski koordinator za financije je osoba koja je zadužena za organizaciju provedbe nadzora financiranja izborne promidžbe na području svoje županije i korespondenciju između Državnog izbornog povjerenstva i nadležnih izbornih povjerenstava, a po potrebi kontaktira i druga nadležna tijela.

Županijski koordinator za financije može zatražiti savjet o provedbi nadzora financiranja izborne promidžbe od ovlaštenih osoba područnih ureda Državnog ureda za reviziju u županijama te Državnog izbornog povjerenstva. Podatke o ovlaštenim osobama područnih ureda Državnog ureda za reviziju (ime i prezime ovlaštene osobe, oznaku područnog ureda Državnog ureda za reviziju, e-adresa i broj telefona), županijski koordinator dobiva od Državnog izbornog povjerenstva.

Sa Državnim izbornim povjerenstvom, županijski koordinator za financije kontaktira:

– telefonskim putem (01/4569-711),

– elektroničkom poštom (mzeravica@izbori.hr i mprpic@izbori.hr) ili

– poštom (Državno izborno povjerenstvo Republike Hrvatske, Zagreb, Visoka 15).

Sva pitanja vezana uz provedbu Zakona o financiranju, osobe zadužene za financije u općinskom, gradskom i županijskom izbornom povjerenstvu u pravilu neposredno upućuju županijskom koordinatoru za financije.

Županijski koordinator za financije sva priopćenja i obrasce dobivene od Državnog izbornog povjerenstva prosljeđuje osobama zaduženim za financije u općinskim, gradskim i županijskim izbornim povjerenstvima.

U sklopu provedbe nadzora financiranja izborne promidžbe, županijski koordinator za financije:

• prikuplja i objedinjuje podatke o izbornim sudionicima i posebnim računima na razini županije, tako da s danom početka izborne promidžbe ima saznanje o svim izbornim sudionicima, točnom broju i pojedinostima svih posebnih računa

• od nadležnih izbornih povjerenstava prikuplja podatke o tome da li su izborni sudionici pravovremeno dostavili izvješće iz članka 24. Zakona o financiranju (7 dana prije dana održavanja izbora), te isto objavili u zakonom propisanom roku (u roku od 48 sati od isteka roka za dostavu), o čemu najkasnije do dana održavanja izbora obavještava Državno izborno povjerenstvo

• prikuplja popunjene obrasce o ispunjavanju obveza izbornih sudionika koje za njih proizlaze iz Zakona o financiranju od nadležnih izbornih povjerenstava i objedinjuje ih na razini županije, te popunjene i objedinjene obrasce dostavlja Državnom izbornom povjerenstvu najkasnije u roku od 10 dana od zaprimanja financijskog izvještaja o financiranju izborne promidžbe

• podatke o donacijama pravnih osoba prosljeđuje nadležnoj poreznoj upravi radi provjere u smislu članka 22. st. 1. t. 6. Zakona o financiranju

• u slučaju uočenih povreda Zakona o financiranju (osobito kršenje odredbe članka 11., članka 12., članka 13., članka 14. st. 5. i 6., članka 16., članka 17. st. 1. al. 4. – 8. i st. 2. – 5., članka 22., članka 24., članka 34. i članka 39. st. 3. i 4.), od izbornih sudionika kod kojih je uočeno nezakonito postupanje putem osobe zadužene za financije u općinskom, gradskom i županijskom izbornom povjerenstvu zatražit će sve bankarske izvode koji se odnose na poseban račun i izvode uz izvješće o uočenim nepravilnostima odmah dostaviti Državnom izbornom povjerenstvu

• u slučaju dobivanja obavijesti o povredama Zakona o financiranju od strane osobe zadužene za financije u općinskom, gradskom i županijskom izbornog povjerenstva, sve bankarske izvode koji se odnose na poseban račun uz izvješće o uočenim nepravilnostima dostavljenim od strane nadležnog izbornog povjerenstva odmah će dostaviti Državnom izbornom povjerenstvu.

III. KOORDINATOR ZA FINANCIJE U GRADU ZAGREBU

Izborno povjerenstvo Grada Zagreba određuje koordinatora za financije u Gradu Zagrebu.

Koordinator za financije u Gradu Zagrebu je osoba zadužena za organizaciju provedbe nadzora financiranja izborne promidžbe na svom području, neposredno kontaktira Državno izborno povjerenstvo, a po potrebi i druga nadležnih tijela.

Koordinator za financije u Gradu Zagrebu može zatražiti savjet o provedbi nadzora financiranja izborne promidžbe od ovlaštene osobe područnog ureda Državnog ureda za reviziju te Državnog izbornog povjerenstva. Podatke o ovlaštenoj osobi područnog ureda Državnog ureda za reviziju (ime i prezime ovlaštene osobe, oznaku područnog ureda Državnog ureda za reviziju, e-adresa i broj telefona), koordinator za financije dobiva od Državnog izbornog povjerenstva.

Sa Državnim izbornim povjerenstvom koordinator za financije u Gradu Zagrebu kontaktira:

– telefonskim putem (01/4569-711),

– elektroničkom poštom (mzeravica@izbori.hr i mprpic@izbori.hr) ili

– poštom (Državno izborno povjerenstvo Republike Hrvatske, Zagreb, Visoka 15).

U sklopu provedbe nadzora financiranja izborne promidžbe, koordinator za financije u Gradu Zagrebu:

• neposredno zaprima priopćenja i obrasce od Državnog izbornog povjerenstva

• izbornim sudionicima daje priopćenje o financiranju izborne promidžbe i obrasce koje su izborni sudionici dužni popunjavati

• prikuplja i objedinjuje podatke na razini Grada Zagreba o izbornim sudionicima i posebnim računima, tako da s danom početka izborne promidžbe ima saznanje o svim izbornim sudionicima, točnom broju i pojedinostima svih posebnih računa

• zaprima izvješća i prati njihovu objavu, te ih evidentira u obrasce dostavljene od strane Državnog izbornog povjerenstva, a osobito:

– da li je izvješće predano pravovremeno

– dopuštenost donacija sukladno članku 22. Zakona o financiranju

– visinu donacija za pravne i fizičke osobe u smislu članka 11. Zakona o financiranju

• zaprima financijske izvještaje za financiranje izborne promidžbe s potrebnim prilozima, prati njihovu objavu, te ih evidentira u obrasce dostavljene od strane Državnog izbornog povjerenstva, a osobito:

– da li je financijski izvještaj predan pravovremeno i da li sadržava sve potrebne priloge (obrasce IZ-DP i IZ-TP, obrazac s podacima o iznosu cijene i iznosu ostvarenog popusta u cijeni za medijsko oglašavanje izborne promidžbe)

– dopuštenost donacija sukladno članku 22. Zakona o financiranju (podaci su sadržani u prilozima – obrascima IZ-DP i IZ-TP)

– visinu donacija za pravne i fizičke osobe (podaci su sadržani u prilozima – obrascima IZ-DP i IZ-TP)

• dostavlja financijski izvještaj o financiranju izborne promidžbe radi objave HIDRI sa svim zakonom propisanim prilozima

• podatke o donacijama pravnih osoba prosljeđuje nadležnoj poreznoj upravi radi provjere u smislu članka 22. st. 1. t. 6. Zakona o financiranju

• popunjeni obrazac o ispunjavanju obveza izbornih sudionika koje za njih proizlaze iz Zakona o financiranju dostavlja Državnom izbornom povjerenstvu u roku od 10 dana od zaprimanja financijskog izvještaja o financiranju izborne promidžbe

• u slučaju uočenih povreda Zakona o financiranju (osobito kršenje odredbe članka 11., članka 12., članka 13., članka 14. st. 5. i 6., članka 16., članka 17. st. 1. al. 4-8. i st. 2. i 3., članka 22., članka 24., članka 34. i članka 39. st. 3. i 4.), od izbornih sudionika kod kojih je uočeno nezakonito postupanje traži sve bankarske izvode koji se odnose na poseban račun i izvode uz izvješće o uočenim nepravilnostima odmah dostavlja Državnom izbornom povjerenstvu

• sa svom dokumentacijom postupa i u skladu sa pravilima o zaštiti i obradi arhivskog i registraturnog gradiva.

IV. OBVEZE OSOBE ZADUŽENE ZA FINANCIJE U OPĆINSKOM, GRADSKOM I ŽUPANIJSKOM IZBORNOM POVJERENSTVU

Nadležno općinsko, gradsko i županijsko izborno povjerenstvo određuje osobu zaduženu za financije u općinskom, gradskom i županijskom izbornom povjerenstvu.

Osoba zadužena za financije se u pravilu određuje pri svakoj općini, gradu i županiji, no jedna osoba se može imenovati osobom zaduženom za financije i za više općina ili gradova, a temeljem preporuke nadležnog županijskog izbornog povjerenstva.

Osoba zadužena za financije u općinskom, gradskom i županijskom izbornom povjerenstvu može zatražiti savjet o provedbi nadzora financiranja izborne promidžbe od županijskog koordinatora za financije i ovlaštenih osoba područnih ureda Državnog ureda za reviziju u županijama, te u slučaju daljnje dvojbe, od Državnog izbornog povjerenstva. Podatke o ovlaštenim osobama područnih ureda Državnog ureda za reviziju (ime i prezime ovlaštene osobe, oznaku područnog ureda Državnog ureda za reviziju, e-adresa i broj telefona), osobe zadužene za financije u općinskom, gradskom i županijskom izbornom povjerenstvu dobivaju od županijskog koordinatora za financije.

Sa Državnim izbornim povjerenstvom osoba zadužena za financije u općinskom, gradskom i županijskom izbornom povjerenstvu kontaktira:

– telefonskim putem (01/4569-711),

– elektroničkom poštom (mzeravica@izbori.hr i mprpic@izbori.hr) ili

– poštom (Državno izborno povjerenstvo Republike Hrvatske, Zagreb, Visoka 15).

U sklopu provedbe nadzora financiranja izborne promidžbe, osoba zadužena za financije u općinskom, gradskom i županijskom izbornom povjerenstvu:

• izbornim sudionicima daje priopćenje o financiranju izborne promidžbe i obrasce koje su izborni sudionici dužni popunjavati.

• prilikom preuzimanja kandidacijskih lista i kandidatura od izbornih sudionika će zatražiti podatke o posebnim računima, te načinu objave izvješća

• zaprima izvješća za potrebe nadležnog izbornog povjerenstva, prati objavu izvješća i evidentira ih u obrasce koji su dostavljeni od strane županijskog koordinatora za financije, a osobito:

– da li je izvješće predano pravovremeno

– dopuštenost donacija sukladno članku 22. Zakona o financiranju

– visinu donacija za pravne i fizičke osobe u smislu članka 11. Zakona o financiranju

– sastavlja popis donacija pravnih osoba koji dostavlja županijskom koordinatoru za financije

• zaprima financijske izvještaje za financiranje izborne promidžbe za potrebe nadležnog izbornog povjerenstva, s potrebnim prilozima, prati objavu financijskih izvještaja, i evidentira ih u obrasce dostavljene od strane županijskog koordinatora za financije, a osobito:

– da li je financijski izvještaj predan pravovremeno i da li sadržava sve potrebne priloge (obrasce IZ-DP, IZ-TP, obrazac s podacima o iznosu cijene i iznosu ostvarenog popusta u cijeni za medijsko oglašavanje izborne promidžbe)

– dopuštenost donacija sukladno članku 22. Zakona o financiranju (podaci su sadržani u prilozima – obrascima IZ-DP i IZ-TP)

– visinu donacija za pravne i fizičke osobe (podaci su sadržani u prilozima – obrascima IZ-DP i IZ-TP)

– sastavlja popis donacija pravnih osoba koji je potrebno proslijediti županijskom koordinatoru za financije (one pravne osobe koje nisu obuhvaćene prethodno dostavljenim popisima).

• financijski izvještaj o financiranju izborne promidžbe dostavlja radi objave HIDRI sa svim zakonom propisanim prilozima

• u slučaju uočenih povreda Zakona o financiranju (osobito kršenje odredbe članka 11., članka 12., članka 13., članka 14. st. 4. i 5., članka 16., članka 17. st. 1. al. 4.–8. i st. 2. i 3., članka 22., članka 24., članka 34. i članka 39. st. 3. i 4.), od izbornih sudionika kod kojih je uočeno nezakonito postupanje traži sve bankarske izvode koji se odnose na poseban račun i izvode uz izvješće o uočenim nepravilnostima odmah dostavlja županijskom koordinatoru za financije

• sa svom dokumentacijom postupa u skladu sa pravilima o zaštiti i obradi arhivskog i registraturnog gradiva.

V. Ove obvezatne upute stupaju na snagu danom donošenja, a objavljuju se u »Narodnim novinama«.

Klasa: 013-05/13-26-01/01
Urbroj: 507/11-13-1
Zagreb, 19. travnja 2013.

Predsjednik
Branko Hrvatin, dipl. iur., v. r.

49 26.04.2013 Obvezatne upute broj FL I o obliku suradnje Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja promidžbe na lokalnim izborima 2013.

49 26.04.2013 Obvezatne upute broj FL I o obliku suradnje Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja promidžbe na lokalnim izborima 2013.

Uputa, NN 49/2013-970